Ausis

Garso recepcija ir jutimas

Garsas yra oro virpėjimas. Žmogaus garso receptorius geba dirginti oro virpesiai, kurių diapazonas – 20-20000 Hz. Būgnelio virpėjimą klausomųjų kauliukų grandinė perduoda į vidinę ausį: kilpos pamatas suvirpina prieangio laipto perilimfą. Virpesių bangos nusirita iki sraigės viršūnės ir, pro angutę patekusios į būgnelio laiptą, suvirpina jo perilimfą. Pastaroji banguodama suvirpina pamatinę membraną ir, atsimušusi į antrinį būgnelį, užgęsta (amortizuojasi). Kartu su pamatine membrana virpa ir plaukuotieji epiteliocitai, kurių plaukeliai liečia dengiamąją membraną. Šio lietimosi metu receptorinės ląstelės depoliarizuojasi, paversdamos garso bangas nerviniu impulsu. Sraigės viršūnės recepcinės ląstelės reaguoja į žemo tono garsus, viduryje – į vidutinio tono, sraigės pamato srityje – į aukšto tono garsus.

Ausies svetimkūniai

Išorinės klausomosios landos svetimkūniai – gyvi organizmai ar negyvi daiktai, arba jų dalys, patekę į išorinę klausomąją landą įvairiais būdais (pvz., žmogus pats įsikiša arba jam įkiša kiti).
Dažniausiai svetimkūniai į landą patenka vaikams. Jie patys įsikiša arba jiems įkiša bendraamžiai. Tai dažniausiai gali būti medžių pumpurai (ypač karklų „kačiukai„), žaislų dalys, sėklos (žirniai).
Suaugusiems dažniausiai patenka grūdai, šiaudai (žemdirbiams), cemento, kalkių gabalėliai, metalo dalys (statybininkams). Ypač pavojingi karšti svetimkūniai (dirbant litavimo darbus, lydant metalą). Jie pradegina būgnelį, patenka į būgninę ertmę, o kartais gali patekti ir į vidinę ausį. Gyvi svetimkūniai (vabzdžiai) dažniausiai patenka miegant.
Simptomai: kraujavimas iš ausies, klausos sutrikimas, prikurtimas, ausies skausmas, ūžesys ausyse, spaudimo jausmas ausyje, ausies odos patinimas, ausies odos paburkimas.
Ligoniai, kurių išorinėje klausomojoje landoje yra svetimkūnis, gali skųstis skausmu, ypač jei svetimkūnis aštriomis briaunomis, klausos pablogėjimu, ausies užgulimu.
Daugelį svetimkūnių galima pašalinti juos išimant žnyplutėmis arba išplaunant, tačiau įstrigusį svetimkūnį, taip pat tais atvejais, kai vaikas nesiduoda apžiūrimas, indikuotina intraveninė nejautra. Jei svetimkūnis – vabalas ar vabzdys, pirmiausia reikėtų jį numarinti į ausį sulašinus riebalų, vėliau išplauti ar ištraukti žnyplutėmis.

Trauma

Išorinė klausomoji landa ar ausies kaušelis gali būti sužeisti krapštant ausį arba traumuojant nelaimingų atsitikimų ir avarijų metu. Tokių traumų metu atsiranda ausies nubrozdinimai, sumušimai, mėlynės ir didesnės poodinės hematomos. Boksininkams, imtynininkams dėl dažno ausies kaušelio deformavimo pakinta jo forma ir tokia ausis vadinama boksininko arba kalafioro ausis.
Susidariusias hematomas reikia punktuoti arba atverti, jas drenuoti, pažeidimo vietoje uždėti spaudžiamą tvarstį, paskirti antibiotikus dėl galimo hematomos supūliavimo. Jei yra išorinės klausomosios landos pažeidimas, landą tikslinga sutepti antibiotikų tepalu.

Terminiai ausies pažeidimai

Pabuvus ilgesnį laiką šaltame ore ir neapsaugojus ausų nuo šalčio, galimas ausies kaušelio nušalimas. Taip pat ilgesnį laiką veikiant karščiui ar saulės spinduliams galimas ausies kaušelio nudegimas. 
Iš pradžių jaučiamas ausies kaušelio nutirpimas, vėliau atšilus kaušelis patinsta, būna skausmingas, parausta. Taip pat gali atsirasti didesnių ar mažesnių skausmingų pūslelių. 
Esant pirmo laipsnio nušalimui ar nudegimui pažeidžiamas tik paviršinis epitelis. Esant antro laipsnio pažeidimui atsiranda skausmingų pūslelių. Trečio laipsnio pakenkimo atveju pažeidžiami visi odos sluoksniai, atsiranda odos nekrozės židinių.

Būgnelio perforacija

Būgnelio perforacija – būgnelio prakiurimas, skylės atsiradimas būgnelyje. Tai nėra atskira liga, o tik vidurinės ausies ligų simptomas.
Būgnelio perforacija gali atsirasti traumos metu (smailiu daiktu pradūrus būgnelį, po smūgio į ausį ranka ar kokiu nors daiktu), veikiant suspausto oro bangai (šokant iš aukštai į vandenį), leidžiantis lėktuvu, kai sutrikusi ausies trimito (vamzdelio, jungiančio vidurinę ausį su nosiarykle) funkcija ir negali susilyginti oro slėgis išorėje ir būgninėje ertmėje.
Būgnelio perforacija gali likti po ūminio vidurinės ausies uždegimo (ūminio vidurinio otito).
Būgnelyje skiriamos dvi dalys: apatinė įtemptoji (ji ypač svarbi garso laidumui – girdėjimui) ir viršutinė laisvoji dalis. Po ūminio vidurinio otito likusi būgnelio perforacija dažniausiai būna būgnelio įtemptoje dalyje. Būgnelio perforacija viršutinėje laisvojoje dalyje yra lėtinio vidurinio otito (epitimpanito) simptomas. Tai pavojinga liga, nes pūliai yra viršbūgninėje dalyje prie pat smegenų, o per būgnelio perforaciją į landą beveik nuolat teka dvokiantys pūliai.
Simptomai: klausos sutrikimas, prikurtimas, ausies skausmas, ūžesys ausyse, pūliavimas iš ausies.

Sieros kamštis

Siera yra fiziologinis ausies tepalas. Jos minkštumas ar kietumas priklauso nuo organizmo savybių. Todėl nereikia jausti komplekso, kad ausis užgulė. Jei staiga suprastėja klausa, ausis būna nemaloniai užgulusi, vertėtų apsilankyti pas LOR (otolaringologą). Užsikimšusios ausys nėra nevalyvumo požymis. Daugeliui žmonių tokių problemų nėra net kilę, o kai kuriems sieros kamštį iš ausies tenka pašalinti net kelis kartus per metus.
Priežastys. Jos labai įvairios. Sieros ausyje turi būti, nes ji apsaugo gilesnius ausies organus nuo dulkių, užterštumo, taip pat bakterijų. Savo funkciją atlikusi siera sukietėja ir sutrupėjusi išbyra. Tačiau pasitaiko, kai sieros ausyje susikaupia daug. Tai priklauso nuo keleto veiksnių. Kai kurie žmonės turi įgimtų ausies landos defektų – landa gali būti labai siaura, kreiva, su kaulinėmis išaugomis. Šie anatominiai nesklandumai gali tapti kamščio priežastimi. Sieros ausyje kartais per daug susikaupia, jei žmogus dirba labai dulkėtoje aplinkoje. Tuomet pasikeičia sieros klampumas, ir ausyje ji užsilaiko ilgiau, be to, gaminasi toliau, todėl kamščio nebepavyksta išvengti.
Kamščius galima šiek tiek suminkštinti lašeliais skystinančiais sierą. Jie tinka tais atvejais, kai kamštis yra labai kietas ir net gydytojui nepavyksta išvalyti per vieną ar net kelis kartus. Sieros suminkštinimas sumažina diskomforto jausmą valymo metu.
Ausis kaip ir visą kūną reikia plauti pirštu, muilu, vandeniu ir rankšluosčiu nusausinti. Nenaudoti ausų krapštukų. Grubiai valyti, daug ir bet ko lašinti į ausis – nerekomenduojama. Ausis valyti reikia labai saikingai – kiek telpa pirštas, sausai iššluostyti ausis rankšluosčiu, kad nenustumtumėme sieros kamščio arčiau būgnelio. Kad nesusidarytų sieros kamščiai, profilaktiškai du – tris kartus per savaitę nusiprausus, į ausis įpurkšti aerozolių arba aliejiniu pagrindu lašų. Tada siera suminkštėja ir geriau išsiplauna.

Votys

Votis yra bendra infekcinė liga, jų gali būti visame organizme. Votis ausyje, ausies landoje, skiriasi nuo vočių kitose vietose ypatingu skausmingumu – skiriamasis bruožas, kad negalima prisiliesti prie ausies net suaugusiems.
Votis gydoma antibiotikais, todėl reikia kreiptis į gydytoją. Nebūtinai tai turi būti otorinolaringologas, galima eiti ir pas šeimos gydytoją. Kai skausmas labai stiprus, patariama naudoti bendro veikimo nuskausminamuosius vaistus.
Furunkulai (votys) – pūliniai, sukeliami dažniausiai stafilokokų, galintys iškilti įvairiose kūno vietose. Ausies landoje iškilęs furunkulas itin skausmingas. Gydant būtina skirti antibiotikus, todėl reikia kreiptis pas šeimos gydytoją ar otorinolaringologą. Tenka naudoti nuskausminamuosius vaistus.

Ausies landos egzema

Egzema – alerginės kilmės odos uždegimas. Pasireiškia dažniausiai niežuliu ir šlapiavimu iš ausies. Tokios ausies negalima šlapinti. Ypač po pasimaudymų padažnėja tokio pobūdžio susirgimų – žmogus skundžiasi, kad iš pradžių pradėjo ausį niežėti, vėliau ėmė šlapiuoti, o dabar jau skauda. Tepalus ar kitas medikamentines priemones skiria gydytojas.
Difuzinis išorinės ausies uždegimas dažniausiai yra alerginės kilmės. Pasireiškia niežuliu ir šlapiavimu iš ausies. Svarbu prisiminti, kad tokios ausies negalima šlapinti. Ypač artėjant vasaros maudynėms. Gydymui reikalingus tepalus ar lašus skiria gydytojas otorinolaringologas.

Klausos praradimas

Prikurtimą sąlygoja įvairios priežastys. Priklausomai nuo pažeidimo mechanizmo yra išskiriami trys apkurtimo tipai: kondukcinis, neurosensorinis ir nervinis.

Kondukcinis

Tai prikurtimo forma, kuri išsivysto dėl įvairiausių garso bangos sklidimo sutrikimų išorinėje ir vidurinėje ausyje, pasireiškianti klausos susilpnėjimu. Kondukcinis prikurtimas gali būti silpnas arba vidutinis, dėl kurio 60 ar 70 decibelų susilpnėja klausa. Kai kuriais atvejais kondukcinis prikurtimas gali būti laikinas. Dažnai gali pagelbėti vaistai arba chirurginė intervencija, priklausomai nuo specifinės problemos priežasties. Kondukcinio prikurtimo atveju gali padėti klausos aparatai, sustiprinantys įeinantįjį garsą.

Neurosensorinis prikurtimas

Neurosensorinio prikurtimo priežastimi gali tapti sraigės problemos. Neurosensorinis prikurtimas atsiranda dėl sraigės sensorinių plaukuotųjų ląstelių nebuvimo arba jų pažeidimo. Toks prikurtimas dažniausiai yra nuolatinis. Šis prikurtimas, dar vadinamas „nervo kurtumu“, gali būti silpnas, vidutinis, stiprus ir visiškas. Neurosensorinio prikurtimo atveju chirurginė operacija padėti negali, todėl vienintelė išeitis yra tradiciniai klausos aparatai arba unikalus VIBRANT SOUNDBRIDGE. Stipraus ir visiško prikurtimo gydymui MED-EL siūlo platų implantų asortimentą.   Asmenims, kurie visiškai negirdi aukšto dažnio garsų, bet gali girdėti žemo dažnio garsus, MED-EL sukūrė unikalią EAS™ klausos sistemą elektriniam akustiniam stimuliavimui (EAS). Ši technologija - tai klausos implanto ir skaitmeninių klausos technologijų derinys.

Nervinis prikurtimas

Atsiranda dėk klausos nervo pažeidimo arba jo nebuvimo. Tai visiškas ir nuolatinis kurtumas. Šiuo atveju klausos aparatai ir implantai padėti negali, nes klausos nervas negali perduoti garsinės informacijos į smegenis. Šiais atvejais gali padėti implanto sistema su Smegenų kamieno klausos (ABI) elektrodu.

Mišraus tipo prikurtimas

Tai yra dažniausiai pasitaikantis tipas ir susideda iš kondukcinio ir neurosensorinio prikurtimo. Dėl šio derinio yra itin sunku rasti tinkamą pagalbą, Todėl svarbu įvertinti kiekvieną pacientą individualiai ir rasti geriausią sprendimą.